(آزمانک,,کمیت لنگ انت،قیّوم سربازی)
ورنا وانندھانی تھا آئی ءِ نام ءُ توارباز بُرزات-رژن پگری ءُ راج دوستی واھگانی سوب ءَ بازیں ورنا ءُ ایدگہ مردم چہ آئی ءَ اثر مندبوت انت-گپ ءُ رپ ءَ سک گشاد ءُ گشتانک ءَ بےمٹ ات-ھمے سبب ات کہ شھدربرجاہ ءَ کم ءُ ایدگہ مچّی ءُ دیواناں براہدار ءُ سپاھدارات-شپ ءُ روچ آ ورناھاں سرءُسوج کنگ ءُ گشتانک دیگ ءَ دزگٹ ات نواب، سردار، میر، معتبر، سرکارےڈنی بد واھشیں واھندانی ھلاپ ءَ آئی ءِ جوش ءُ جیڑگ چو مستیں پیل ءَ ات آئی ءِ دست بہ رست انت-الّم ءَ آئی ءَ دراہ لپاشتگ ات انت-
گچین کاری ءِ جاکءُبُست ءَ پُرّیں سےماہ آ پہ دمانےآرام دل نہ نشت، شپ ءُ روچ، میتگ پہ میتگ ءُ ڈیھ پہ ڈیھ ات-البت ءَ گچین کاری ءِ نامینتگیں روچ ءَ چےچارروچ ساری ءَ آوتی میتگ ءَ اتک-ایدگہ سباہ ءَ میرکمالان ءَ گاڑی یےروان دات ءُ آ لوٹائینت- میرکمالان ءِ دیوان جاہ ءَ گیگ ءُ راہ نیست ات، درائیں گونڈیں گونڈیں ٹکّریانی سروک ءُ کماش سلامی ءُ کمک ءَ آتکگ ات انت- تام تام ءِ وراک کُٹ ات کہ ورگ کم ءُ شانڈاں(زوال)گیشتر کنگ بیتگ ات-تام ءَ ھمبھربیگ ءَ رند آ، ھاس میرکمالان ءِ ھاس اوتاک ءَ برگ بیت-میرکمالان آئی ءِ وشات ءَ پاداتک-گلائیش ئےِکرت ءُ وتی گورءَنادینت اھوال پرسی ءَ پد میرکمالان ءَ مردمانی نامانی لڑ (انتخابی فہرست )آئی ءِ نیمگا شھارینت ءُ میزان میزان ءَ گْوشت! من دیرانت تئی راھچار بیتگاں-من ءَ ھال رست کہ تو گونڈواں دلگوش کنگ ءَ دزگٹ ئے-ھیر! تئی میتگ ءِ ووٹ دیوک پنجاہ ءُ دومردم اَنت-ووٹ ءِ دور دیگ ءِ جاہ ءَ ایشانی برگ ءُ آرگ تئی ذمّہ انت، من نہ لوٹاں چہ اے ووٹاں یکےھم انگر ءُ آنگر بہ بیت-پت ءُ پیرک مستری ءَ من وَ دگہ کسّ ءَ نہ دیاں، بلے پدا ھم من سگّ ات نہ کناں کہ منی جند ءِ ووٹ منی ھلاپ ءَ بہ روانت-اے شگان ءَ من وتی نام ءَ کت نہ کناں-تئی جوش ءُ جبزگ پہ دیر گورءَشرّانت-اےھوش ءِ جاگہ انت-،، 
میرکمالان ءِ اوتاک ءَ درآیگ ءِ وھد ءَ ورنا ءِ کیسگ گرم ءُ جبزگ سردات-گچین کاری ءِ روچ ءَ آئی ءَ ایوکا ووٹ ءِ سرا ٹپّا نہ جت بلکیں وتی ءُ ھند ءِ لگتمال ءُ ایر دستیں اُلس ءِ بھت ءِ سرا زوراک ءِ مُھر جت-